b'\n_START_ARTICLE_\nGlif\xc4\x83\n_START_PARAGRAPH_\nO glif\xc4\x83 este un element grafic al scrisului, sau o reprezentare grafic\xc4\x83 a unui semn tipografic, al unui caracter tipografic sau al unui semn diacritic. Semnele alografe sunt cele care reprezint\xc4\x83 dou\xc4\x83 sau mai multe glife care reprezint\xc4\x83 acela\xc8\x99i simbol \xc8\x99i care sunt interschimbabile. Conceptul sau unitatea abstract\xc4\x83 cu care glifele sunt asociate se numesc grafeme._NEWLINE_Glifele diferitelor civiliza\xc8\x9bii \xc8\x99i scrieri se studiaz\xc4\x83 din diferite puncte de vedere, antropologic, arheologic, lingvistic, pictografic, semantic, semiotic, \xc8\x99.a.m.d.. Din punct de vedere matematic \xc8\x99i al graficii pe calculator, glifele se pot defini \xc8\x99i studia ca un ansamblu de puncte de pe o curb\xc4\x83 tip B\xc3\xa9zier, o metod\xc4\x83 matematic\xc4\x83 dezvoltat\xc4\x83 \xc3\xaen anii 1960.\n_START_SECTION_\nEtimologie\n_START_PARAGRAPH_\nTermenul din limba rom\xc3\xa2n\xc4\x83 a fost \xc3\xaemprumutat din cuv\xc3\xa2ntul din limba francez\xc4\x83 glyphe, care a fost utilizat de anticarii francezi de la \xc3\xaenceputul anilor 1700, care la r\xc3\xa2ndul s\xc4\x83u provenise din limba greac\xc4\x83 \xce\xb3\xce\xbb\xcf\x85\xcf\x86\xce\xae, adic\xc4\x83 glyph\xc4\x93, "gravare", conform verbului \xce\xb3\xce\xbb\xcf\x8d\xcf\x86\xce\xb5\xce\xb9\xce\xbd, gl\xc3\xbdphein, "a scobi, a grava"._NEWLINE_De\xc8\x99i hieroglifele antice egiptene, semnific\xc3\xa2nd "glife sacre", sunt exemple cunoscute de glife specifice culturii Egiptului antic \xc3\xaen istoria omenirii \xc3\xaencep\xc3\xa2nd cu lucr\xc4\x83rile lui Plutarh, cuv\xc3\xa2ntul glif\xc4\x83 a atras aten\xc8\x9bia europenilor odat\xc4\x83 cu desenele, gravurile \xc8\x99i litografiile din anii 1840 ale lui Frederick Catherwood, care au reprezentat glifele nedescifrate ale civiliza\xc5\xa3iei Maya.'